text: X I I.
  Sejanus autem, neque accusatus legitime, neque legitimo judiciorum ordine observato, sed manu ac imperio militari oppressus est; dolo magis, ut loquitur Suetonius, quam principali auctoritate. Quaeritur, an recte? & an quis non accusatus debeat damnari? Omnino & jure optimo. Adversum haec enim remedium statim, non post vulneratam caussam, ut J. C. loquuntur, quaerendum est. Et merito velut factum interpretando accipitur id, propter quod quis alium merito metuit, quo minus faciat. Quare & furem nocturnum, neque accusatum in judicio, neque convictum, privato cuique licet occidere. Accedit, quod hoc privilegium quoddam sit, quod derogat Juri communi ac justissima de caussa, & indulgetur Principi, ut personae publicae, tam ipsius principis, quam etiam Reipub. gratia. His ergo nocentes haud dubie & iccirco puniendi tollendique etiam videri possunt, quamvis in judicio nondum accusati vel convicti. Neque in eo quidquam injuriae est, aut iniquitatis.